
Către
BIROUL PERMANENT AL CAMEREI DEPUTAȚILOR



Vă înaintăm, alăturat, raportul comun suplimentar asupra propunerii legislative pentru modificarea şi completarea Legii nr.448/2006 republicată privind protecţia şi promovarea drepturilor persoanelor cu handicap, retrimisă Comisiei pentru muncă şi protecţie socială și Comisiei pentru sănătate și familie, cu adresa nr. Plx 441/2016 din 7 noiembrie 2018, în vederea reexaminării şi întocmirii unui nou raport.

Menţionăm că propunerea legislativă a fost retrimisă comisiilor în temeiul art.103 alin.(3) din Regulamentul Camerei Deputaţilor, republicat, cu modificările şi completările ulterioare.




    PREŞEDINTE,                                                       PREȘEDINTE,
  Oana Silvia ŢOIU                                                Dr.Nelu TĂTARU


[image: CD COLOR 2016 ]
Parlamentul României
Camera Deputaţilor
	Comisia pentru muncă
și protecție socială

Bucureşti, 16 februarie 2021 
Nr.4c-9/941


	
	Comisia pentru sănătate
și familie

Bucureşti, 16 februarie 2021 
Nr.4c-10/409



RAPORT COMUN SUPLIMENTAR
asupra propunerii legislative pentru modificarea şi completarea Legii nr.448/2006 republicată privind protecţia şi promovarea drepturilor persoanelor cu handicap


În temeiul art.103 alin.(3) din Regulamentul Camerei Deputaţilor, republicat, propunerea legislativă pentru modificarea şi completarea Legii nr.448/2006 republicată privind protecţia şi promovarea drepturilor persoanelor cu handicap a fost retrimisă Comisiei pentru muncă şi protecţie socială și Comisiei pentru sănătate și familie, prin adresa 
nr.Plx 441/2016 din 7 noiembrie 2018, în vederea reexaminării şi întocmirii unui nou raport.

Propunerea legislativă a fost respinsă de Senat în şedinţa din 4 octombrie 2016.

Propunerea legislativă are ca obiect de reglementare completarea Legii nr.448/2006 cu un nou articol, art.261, prin care se propune ca persoanele cu handicap locomotor grav, copii şi adulţi, să beneficieze, la cerere, de un scuter electric, în vederea obținerii unui grad mai ridicat de autonomie și independență, cheltuielile urmând a fi suportate din bugetul Fondului național unic de asigurări sociale de sănătate. În cazul adulţilor cu handicap locomotor grav, activi pe piaţa muncii sau pensionari, se propune ca aceştia să beneficieze, la cerere, de scuter electric doar dacă venitul lunar echivalent cu salariul sau pensia acestora este mai mic de 800 lei.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii celor două comisii au examinat proiectul de lege în şedinţe separate. 
Membrii Comisiei pentru muncă și protecție socială au reluat dezbaterile în ședința online din data de 3 februarie 2021 și au hotărât, cu unanimitate de voturi, menținerea soluției de respingere a propunerii legislative.
La lucrări şi-au înregistrat prezenţa deputaţii conform listei de prezență.
La dezbateri a participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările şi completările ulterioare, domnul Alin Ignat, Secretar de Stat în cadrul Ministerului Muncii și Protecției Sociale.

Membrii Comisiei pentru sănătate și familie au reluat dezbaterile în ședința online din data de 16 februarie 2021 și au hotărât, cu unanimitate de voturi, menținerea soluției de respingere a propunerii legislative.
La lucrări şi-au înregistrat prezenţa 22 deputaţi, din totalul de 22 membri. 

În urma finalizării dezbaterilor și a opiniilor exprimate, cele două Comisii propun plenului Camerei Deputaților, menținerea soluției de respingere a propunerii legislative, exprimată în raportul comun    nr.4c-7/770/16.05.2017, respectiv nr.4c-8/139/16.05.2017, din următoarele considerente:
- condiţiile acordării asistenţei medicale în cadrul sistemului de asigurări sociale de sănătate sunt reglemnetate de Titlul VIII – Asigurările sociale de sănătate din Legea nr.95/2006 privind reforma în domeniul sănătăţii, republicată, cu modificările şi completările ulterioare, precum şi de actele normative subscvente. Astfel, pachetul de bază pentru dispozitivele medicale destinate recuperării unor deficienţe organice sau funcţionale în ambulatoriu cuprinde fotoliu rulant acordat pe perioadă nedeterminată sau pentru perioadă determinată (cu antrenare manuală sau electrică, respectiv triciclu pentru copii). Pachetul de bază este un pachet social, în condiţiile în care unul dintre principiile asigurărilor sociale de sănătate este acordarea unui pachet de servicii, în mod echitabil şi nediscriminatoriu, oricărui asigurat.
- măsurile propuse conduc la cheltuieli bugetare suplimentare, încălcându-se prevederile art.138 alin.(5) din Constituţia României, republicată, care prevede că „Nicio cheltuială bugetară nu poate fi aprobată fără stabilirea sursei de finanţare”, precum şi prevederile art.15 alin.(1) din Legea nr. 500/2002 privind finanţele publice.




Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.91 din Regulamentul Camerei Deputaţilor, republicat, cu modificările şi completările ulterioare.





PREŞEDINTE,				           PREȘEDINTE,
      Oana Silvia ŢOIU	                                   Dr.Nelu TĂTARU



          SECRETAR,                                               SECRETAR,
        Eugen Neaţă                                        Liviu-Ioan Balint












Şef birou Lidia Vlădescu  
                  
Întocmit, 
Consilier parlamentar Sorina Szabo                                               Consilier parlamentar Livia Spînu

